Document ID: /roh_data/filtered/fineweb-2-filterrobots_roh.jsonl.gz/41626

Glogn 14, p. 112s (Detgas e praulas ord las alps da Mustér)
„Striegn ni buca striegn, basta, remarcabel eis ei stau;“ quei dian aunc oz 2—3 dels che han fatg atras tschei onn caussas pli remarcablas si l‘ alp da Magriel. „Dil tuttafatg recli e natural ei quei lu nuota stau,“ metta in quart vitier. Mo jeu vi ussa raquintar l’historia, sco ella ei vegnida raquintada dad in participont e confirmada dils auters dus, che vivan aunc oz:
Ina sera fuvan las vaccas, sco usitau suenter dar entscheinas, catschadas a stavel. Ei era ina clara e biala sera. Suenter tscheina essan nus i a letg sco adina. Entuorn mesanotg, che tut durmeva, essan nus tuts vegni ord la sien zaco e sedestadai. Lu havein nus udiu a vegnend in um sur tegia giu cun pass ferms, sco sch’ei vegness in crap. Quei han tuts udiu! Ei era mesanotg. Nus essan stai sin sè ed havein recitau ils Tschun pugns e lu tgi ha durmiu e tgi ha durmiu nuot pli. Quei ei stau quella notg e suenter havein nus ni viu ni udiu nuot in per dis. Lu havein nus puspei ina notg tuttenina udiu a mond tut il biestgam, cauras e vaccas, sco sch’ei massen empaglia. Sin quei seglia gl’emprem igl A. V. ord letg e nus suenter, oravon tegia; mo tut las vaccas schischevan ruasseivlamein. „Quella caussa ei aschi vera, sco ei dat in Diu,“ confirma in dils presents. — Quei onn eis ei stau bien cun quei.
Igl onn sissu ha ei lu propi entschiet da ditschiert. Nus fuvan si Lag Serrein; jeu erel paster, miu frar signun ed il G. M. da C. in um els 50.
Lu ha ei entschiet culla centrifuga. Igl emprem vevan nus piars il gummi; gl’auter di muncava la struba ch’ins drova da serrar en il schumber. Secapescha, negin sminava dil mal. Quella sera havein nus stuiu ir giu Acletta per la centrifuga dil G. G. M. El medem temps ha lu il cautegia Fr. M. da F. stuiu empustar ina struba; gummi vevan nus aunc in en reserva. Suenter 2—3 dis havein nus lu anflau la struba sut ina caura en che schischeva sin ella, cura che nus havein fatg levar si per mulscher. Nus eran pia tut leds da puspei haver igl uorden e la sera mava nossa zentrifuga puspei stupent.
Quella sera suenter mulscher havein nus tratg giu il latg, resp. duront mulscher, epi lavau giu las parts dalla centrifuga. Stau fatg quei, havein nus detg; Quella tocca vegn messa cheu en truchet dalla meisa e mirei bein ch’ei vegni mintga sera en cheu tut. Basta, l’autra damaun muncava la struba puspei. Ussa havein nus lu pér uss entschiet a crer buca bien. E cu nus havein vuliu pesar il latg, havein nus buc anflau il mogn dalla stadera. Constatond quei ei il signun vegnius tut alvs e culs cavels sburri encunter tschiel, eis el immediat ius giu tiel cautegia e ruschanau l’historia. Lez ei lu vegnius si, ha inquiriu la fumeglia (senza negin success, essend che veramein buc in veva fatg la filistuca!) ed el ha lu detg: En cass ch’ei serepetessi, dueig’ ins schar saver el immediat. Mo remarcabell il di suenter havein nus anflau la struba si avon il camon da pors, gest el liug nua ch’ei mavan en ed ora – sur la miarda, — mo la struba era schubra e biala. Quei di veva il B. B. p. m. tarmess si a nus aua benedida, ch’el veva priu cun el da Lourdes, cu el era staus leu. Lu ha il G. M. mess la sera tut quellas caussas dalla centrifuga en truchet ed ina scadiola cull’aua benedida ed ina palma speras. L’autra damaun, cu ei han gl’emprem mirau en truchet, muncav’ei puspei treis caussas: la struba, il gummi e la spina. Tema e sgarschur han ussa surpriu nus tuts, essend che scadin fuss staus pinaus d’engirar silla mort da buca haver tuccau en ina solia caussa. Secapescha, da nus buc in che havess ughegiau d’encurir enzatgei. Jeu sundel lu ius suenter mulscher si Verclisa cun mias vaccas. Entuorn las 9 las 10 hai jeu viu che quels giun tegia mavan tut a sparuns si Stavel-su. Jeu savevel nuota pertgei e tertgavel: quei sto esser in piertg ch’ei crappaus. Mo la sera han ei lu raschunau a mi il pertgei:
Il buob era ius si Stavel-su per catschar neuagiu ils pors. Lu ha el viu leu in terment giat sin in crap ed ei currius giun tegia e detg quei. Ils auters ein curri ensi cun el; il buob ha mussau il crap, mo astgava buc ir vitier. S’approximond lu ils auters a quei crap, han ei anflau sin quel, exact leu nua ch’il giat schischeva, tuttas treis caussas che muncavan: la struba, il gummi e la spina. Il signun ha annunziau quei immediat al cautegia. Lez ei ius peis a pèr giu D. tiel pader. — Ei deva numnadamein biars, che schevan: quei ei il N. N. che fa il stroli da maseinas e lai crer ch’ei seigi striegn. Mo quei era tuttavia buc il cass; lez fuss morts per confirmaziun da quella verdad. Perquei ha il N. N. supplicau il cautegia da dumandar il pader, sch’ei seigi forsa in denter la fumeglia che fetschi igl asen; lu dueigi el mo dir tgeinin. Il pader ha dau ensi ina brev da dar al signun — e forsa aunc enzatgei da metter zanua. Il signun ha mai astgau dir a nus tgei la brev cunteneva — e nus havein era mai giu marveglias! Denton quei bein: il pader ha saviu constatar ch’ei seigi absolutamein buca stau in denter la fumeglia. Suenter havein nus mai pli viu ni udiu enzatgei.
Mo sch’ei vegness garegiau, sch’enconuschess jeu in brav um si S. che savess raquintar enzatgei, ch’el ha sez viu si cheu; ed aunc in auter che ha fatg cavrer ha viu en quei renomau liug enzatgei che ha fatg star ad el ils cavels agradsi…